Edasi otsustasin allalaaditava ISO kasuks, et ei peaks mõttetu karbi eest lisa maksma, Eesti juurdehindlusi arvestama ja  üleüldse - poodi minema seda tooma. Klõpsasin Microsoft.com lehel, et soovin alla laadida, ja võta näpust - ka seda teha ei saanud. Mõtlesin, et ahaa, järelikult saab iga maa Microsofti lehel seda teha, aga Eestis, nagu ikka, ei saanud. Polnud sellist kohtagi.  Pikema otsimise peale õnnestus leida U.K. Store, kus viimaks ostu sain sooritada. Meilile saadeti kohe kood ning avanes leht, kust sain valida, kas soovin alla laadida 32- või 64-bitist versiooni.  Kuna Vista väljatuleku ajal oli 64-bit  versioon peaaegu kasutuskõlbmatu, ehkki asi paranes umbes aasta jooksul tohutu kiirusega, otsustasin Vista aegu 32-bitise kasuks. Seda otsust olen pidanud kibedasti kahetsema ja nüüd ei olnud pikka mõtlemist, valisin 64-bitise Windows 7. Kõik minu programmid ja ka veidram riistvara töötavad veatult.